**Kultūras ministrijas un Latvijas Pašvaldību savienības sarunas (daļēji attālināti)**

**PROTOKOLS Nr.1**

 Rīgā

2021.gada 13.septembrī

**Sarunas vada:**

Nauris Puntulis – kultūras ministrs

Inga Bērziņa – Latvijas Pašvaldību savienības Izglītības un kultūras komitejas priekšsēdētāja, Kuldīgas novada domes priekšsēdētāja

**Sarunas protokolē:**

Lolita Rūsiņa – Kultūras ministrijas Kultūrpolitikas departamenta eksperte

**Piedalās:**

**No Latvijas Pašvaldību savienības puses:**

Ināra Dundure – Latvijas Pašvaldību savienības padomniece izglītības un kultūras jautājumos

Mudīte Priede – Latvijas Pašvaldību savienības ģenerālsekretāre

Jānis Olmanis – Valmieras novada domes priekšsēdētāja vietnieks

Rita Vectirāne – Jelgavas pilsētas domes priekšsēdētāja vietniece sociālo lietu, veselības aizsardzības, kultūras, izglītības un sporta jautājumu programmā

**Piedalās:**

**No Kultūras ministrijas puses:**

Dace Vilsone – Kultūras ministrijas valsts sekretāre

Uldis Zariņš – Kultūras ministrijas valsts sekretāra vietnieks kultūrpolitikas jautājumos

Signe Pujāte –Latvijas Nacionālā kultūras centra direktore

Andis Groza –Latvijas Nacionālā kultūras centra direktora vietnieks kultūrizglītības jautājumos

Sarmīte Pāvulēna – Latvijas Nacionālā kultūras centra Nemateriālā kultūras mantojuma nodaļas vadītāja

Juris Dambis –Nacionālā kultūras mantojuma pārvaldes vadītājs

Linda Karlina – Valsts kultūrkapitāla fonda direktora vietniece

**Darba kārtība:**

1.Par kultūras pieminekļu normatīvo regulējumu - kultūras pieminekļu aizsardzības sistēmas pārmaiņas Latvijā

2.Par Kultūras ministrijas 2022.gada budžeta prioritātēm

3.Par aktualitātēm amatiermākslā un kultūrizglītībā

4.Par Valsts Kultūrkapitāla fonda programmu pieejamību pašvaldībām nemateriālā kultūras mantojuma jomā

**1.**

**Par kultūras pieminekļu normatīvo regulējumu - kultūras pieminekļu aizsardzības sistēmas pārmaiņas Latvijā**

Nacionālā kultūras mantojuma pārvaldes vadītājs Juris Dambis informēja par izmaiņām kultūras mantojuma aizsardzībā. Pašvaldības ilgstoši ir centušās izveidot savus aizsargājamo objektu sarakstus, kuri šobrīd ar saistošiem noteikumiem noteikti teritorijas plānojumos. Ir bijušas grūtības atrast šo objektu vērtības līmeņa formulējumu, pagaidām tie skaitās kā kultūrvēsturiskie objekti, vai apbūves aizsardzības teritorijas, pat pieminekļi. Tāpēc saskaņā ar likuma “Par kultūras pieminekļu aizsardzību” 2018.gada grozījumiem ir ieviesti trīs kultūras pieminekļu vērtību līmeņi bijušo divu vietā. Valsts turpinās pārraudzīt divu vērtības līmeņu kultūras pieminekļu aizsardzību (valsts un reģiona nozīmes), viena vērtību līmeņa pārraudzība kļūst par pašvaldību kompetenci. Tas nozīmē, ka objekti, kuriem ir vietējās nozīmes kultūrvēsturiskās vērtības līmenis, pakāpeniski pāriet pašvaldības kompetencē. Tos vēlāk papildinās objekti, kurus pašvaldības vēlēsies iekļaut no šobrīd teritorijas plānojumos noteiktiem kultūrvēsturiskiem objektiem.Plānots, ka Valsts aizsargājamo kultūras pieminekļu sarakstā vietējās nozīmes kultūras pieminekļu kopskaits sarakstu pārskatīšanas rezultātā saruks vidēji par 55 % (šobrīd 3 593, paliks 1 649). Vietējās nozīmes kultūras pieminekļu saraksts pirms izteikšanas jaunā redakcijā tiks iesniegts pašvaldībās atbildīgajiem speciālistiem izvērtēšanai. Vienlaicīgi tiek panākta kompleksāka, vērtību vienojošāka pieeja, precizēti pieminekļu nosaukumi, datējums, sastāvs, ļoti bieži samazinātas kultūras pieminekļu aizsardzības zonas, kā arī pilnveidoti citām sistēmām nododamie dati. Par šo jautājumu vēl notiks konsultācijas ar pašvaldībām.

Juris Dambis uzsvēra, ka kultūras mantojuma profesionāla apzināšana, izpēte, dokumentēšana un izmaiņu kontrole ir kultūras pieminekļu aizsardzības pamats. Pašlaik tiek izstrādāta jauna kultūras pieminekļu informācijas pārvaldības sistēma “Mantojums”, kura būs galvenā sadarbības platforma kultūras pieminekļu aizsardzībā, instruments informācijas uzkrāšanai un iegūšanai, aizsargājama statusa noteikšanai, uzraudzības darba nodrošināšanai, konsultācijām un sadarbības nodrošināšanai starp visām interešu grupām, tostarp visas pašvaldības. Viņš uzsvēra, ka valstij jācenšas īpašumā paturēt vai iegūt īpaši nozīmīgus starptautiskas vai valsts nozīmes kultūras pieminekļus, kuri atbilst noteiktiem kritērijiem. Lai īstenotu šo procesu, ir izstrādāta koncepcija un noteikti kritēriji, kuru testēšana ir uzsākusies, kā arī ir izveidots modelis, kā novērtēt atbilstību noteiktajiem kritērijiem.

**Puses vienojas:** Pieņemt zināšanai Nacionālā kultūras mantojuma pārvaldes sniegto informāciju par kultūras pieminekļu normatīvo regulējumu un plānotajām pārmaiņām kultūras pieminekļu aizsardzības sistēmā Latvijā.

**2.**

**Par Kultūras ministrijas 2022.gada budžeta prioritātēm**

Kultūras ministrs Nauris Puntulis informēja, ka pašlaik notiek sarunas par budžeta prioritātēm. Viņš informēja par Kultūras ministrijas plānoto – par galvenajām 2022.gada budžeta prioritātēm. Kā pirmo budžeta prioritāti viņš minēja atalgojuma paaugstināšanu nozarē strādājošajiem, proti, atalgojuma pielīdzināšanu vidējam rādītājam valsts pārvaldē. Otrā prioritāte ir saistīta ar nacionālo identitāti un nacionālo mantojumu, kas ietver  Dziesmu svētku tradīciju un tās ilgtspēju, nacionālo grāmatniecību un nacionālo kino. Plānots ieguldīt 0,8 miljonus eiro Dziesmu svētku estrādes ekspozīcijas izveidei, savukārt ceļā uz Dziesmu un deju svētku 150 gadu jubileju plānots finansējums Dziesmu un deju svētku koprepertuāra sagatavošanai un modelēšanas koncertiem – kopā papildu 2,2 miljoni eiro. Plānots ir PVN samazinājums grāmatām, finansējums grāmatu iepirkumam, kā arī Latvijas Nacionālās bibliotēkas lasītveicināšanas programmai. Nacionālā kino stiprināšanai plānoti ir papildu 2,5 miljoni, kā arī pasākumi nacionālās kino industrijas eksporta veicināšanai. Trešā prioritāte ir Valsts kultūrkapitāla fonda finansējuma pieaugums. Plānotais pieaugums ir saistīts ar to, ka finansējums pirmo gadu tiks piesaistīts akcīzes un azartspēļu nodokļu ieņēmumiem. Kultūras ministrijas budžeta prioritātēs ir arī papildu finansējums – Nacionālai enciklopēdijai, programmai “Latvijas skolas soma” un Kultūras ministrijas augstskolu kapacitātes stiprināšanai. Horizontālā prioritāte - zemāks PVN grāmatām, presei un kino biļetēm. Papildu finansējums ir plānots arī Mediju fonda atbalstam, abonētās drukātās preses piegādei, Sabiedrisko elektronisko plašsaziņas līdzekļu padomes (SEPLP) un Ombuda darbībai. Nozīmīgas ir investīcijas ir plānotas Doma baznīcas atjaunošanai, Etnogrāfiskā brīvdabas muzeja ēku sakārtošanai, Mūzikas teātra izveide Ogrē, atbalstam sakrālā mantojuma un pieminekļu glābšanas programmai. Plānots arī atbalsts Latvijas starptautiskās atpazīstamības veicināšanai, tostarp dalībai Berlīnes kino festivālā, Baltijas kultūras fonda darbībai, dalība Frankfurtes grāmatu tirgū un citiem pasākumiem.

Latvijas Pašvaldību savienības Izglītības un kultūras komitejas priekšsēdētāja, Kuldīgas novada domes priekšsēdētāja Inga Bērziņa minēja par Kultūras centru likumprojektu un par plānotajām investīcijām pašvaldību kultūras centros.

Nauris Puntulis uzsvēra finansējumu, kas plānots Dziesmu un deju svētku tradīcijas saglabāšanai un attīstībai, nākotnē nepieciešams pakāpeniski palielināt. Viņš atzina, ka Kultūras centru likumprojekts ir nozīmīga prioritāte, kas ir jāīsteno un kas būs nozīmīgs solis pašvaldību kultūras centru atbalstam.

Latvijas Pašvaldību savienības padomniece izglītības un kultūras jautājumos Ināra Dundure minēja par pašvaldību koncertzālēm un nepieciešamo atbalstu, piemēram, Cēsu koncertzālei, Rēzeknes koncertzālei “Gors” un citām koncertzālēm.

Nauris Puntulis uzsvēra, ka koncertzāles, pirmkārt, ir reģionālās nozīmes kultūras centri. Šā brīža atbalsta mehānismi ir pieejami, izmantojot VKKF mērķprogrammu, kas veiksmīgi darbojas. Iespējams, ka nākotnē varētu risināt jautājumu par citu atbalsta modeli.

Inga Bērziņa aicināja atbalstīt priekšlikumu – iespēju pašvaldībām aizņemties finansējumu kultūras centru vajadzībām.

Nauris Puntulis pauda atbalstu šādam priekšlikumam.

Inga Bērziņa minēja par atbalstu kultūras mantojumam – iespējamo atbalstu suitu kultūrtelpai, kas 2009. gadā tika iekļauta UNESCO Nemateriālā kultūras mantojuma sarakstā.

Nauris Puntulis informēja, ka plānots sagatavot Vēsturisko zemju likumprojektu, kas ir saistīts arī ar atbalstu suitu kultūrtelpai.

Ināra Dundure uzsvēra, ka administratīvi teritoriālās reformas ( turpmāk – ATR) ievaros aktuāls jautājums – valsts metodiskais atbalsts kultūras centriem, bibliotēkām un muzejiem.

**Puses vienojas:** Pieņemt zināšanai kultūras ministra Naura Puntuļa sniegto informāciju par Kultūras ministrijas 2022.gada budžeta prioritātēm.

**3.**

**Par aktualitātēm amatiermākslā un kultūrizglītībā**

Latvijas Nacionālā kultūras centra direktore Signe Pujāte informēja par atbalstu māksliniecisko kolektīvu vadītājiem 2022.gadā, gatavojoties 27. Vispārējiem latviešu Dziesmu un 17. Deju svētkiem un atbalsta veidu – naudas balvu. To varēs saņemt valsts mērķdotācijas kolektīvs, kas darbojas vismaz trīs un vairāk gadus, ir piedalījies Dziesmu un deju svētkos, starpsvētku pasākumos, ciktāl tas ir bijis iespējams Covid – 19 pandēmijas ierobežojumu dēļ. Pretendentiem (kolektīvu vadītājiem) būs jāiesniedz pieteikumus. Pamatojoties uz konkursa rezultātiem, Latvijas Nacionālais kultūras centrs izmaksās naudas balvu kolektīva vadītājam laikā no 2022. gada 1. oktobra līdz 20. decembrim. Viņa informēja arī par plānoto valsts mērķdotācijas apjomu pašvaldībām un citiem kolektīvu dibinātājiem 2022.gadā, kā arī par plānoto bāzes finansējumu vienam kolektīvam. Plānotais valsts mērķdotācijas apjoms pašvaldībām – 975 633 eiro.

Latvijas Nacionālā kultūras centra Nemateriālā kultūras mantojuma nodaļas vadītāja Sarmīte Pāvulēna informēja par gatavošanās Dziesmu un deju svētkiem 2023. gadā, kas plānoti no 30. jūnija līdz 9. jūlijam klātienē. Dalībniekiem būs jābūt ar sadarbspējīgiem vakcinācijas, pārslimošanas sertifikātiem vai ar testēšanas sertifikātiem, kas būs atkarīgs no epidemioloģiskās situācijas valstī. Pašlaik notiek 27. Vispārējo latviešu Dziesmu un 17. Deju svētku koprepertuāra apguve, uzsākts darbs pie noslēguma koncerta repertuāra un Latviešu skatuviskās dejas otrās programmas izveides. 2022. gadā plānoti starpsvētku pasākumi: skates visās tautas mākslas nozarēs, svētku modelēšanas pasākumi. Pasākumu plāna projekts pieejams Latvijas Nacionālā kultūras centra mājaslapā:www.lnkc.gov.lv. Sadarbībā ar pašvaldībām plānota aptauja – māksliniecisko kolektīvu darbība pēc ATR un Covid – 19 pandēmijas radīto seko kontekstā.

Signe Pujāte informēja par svētku sagatavošanas procesa virsdiriģentu un virsvadītāju lomu un pienākumiem valsts un pašvaldību kopējā sadarbībā, sagatavojot Dziesmu un deju svētkus, kā arī minēja par Kultūras centru likumprojekta saturu un virzību.

Latvijas Nacionālā kultūras centra direktora vietnieks kultūrizglītības jautājumos Andis Groza informēja par jaunumiem profesionālās ievirzes izglītībā, par profesionālās ievirzes izglītības satura pilnveidi 2022./2023. mācību gadā. 2022.gadā plānots izstrādāt Ministru kabineta noteikumu, kas paredzēs vienotu kārtību profesionālās ievirzes izglītības iestāžu mākslā, mūzikā un dejā izglītības programmu izstrādei un noformēšanai (t.sk. programmu īstenošanai), uzņemšanas prasības, optimālo audzēkņu skaits klasē, klašu apvienošanas iespējas un minimālo pedagogu skaitu kvalitatīvas programmas īstenošanas nodrošināšanai. Viņš minēja, ka aktualizēts mācību saturs ir nozīmīgs un tas jāveido atbilstoši darba tirgus vajadzībām, t.sk. materiāltehniskais nodrošinājums (digitālās prasmes). Plānots nodrošināt pēctecību, to, ka profesionālās ievirzes noslēguma klase būs saskaņota ar pamatizglītības 8./9.klasi. Izglītības programmas 5.-8. klases posmā plānots akcentēt darba tirgum nepieciešamās zināšanas un prasmes, piemēram, digitālās prasmes, plānots kāpināt izglītības kvalitāti (valsts konkursi, izglītības turpināšana nozarē (mākslas, mūzikas vai dejas jomā)) un uzlabot grupu nodarbību plānošanu.

Otrs svarīgākais darbības virziens – tiks izvērtēti profesionālās ievirzes finansēšanas principi un kritēriji kontekstā ar jauno mācību saturu, ATR un darba tirgus vajadzībām. Viņš minēja par jauniem izaicinājumiem ATR kontekstā, piemēram, programmu īstenošanas punktos ir mazs audzēkņu skaits. Viens no risinājumiem – var īstenot interešu izglītību vai pamata programmu (mākslas jomā), kā arī var salāgot vispārējo izglītību ar profesionālo ievirzi (īstenošanas vietas, atbilstoši vecumposmi). Covid-19 pandēmijas kontekstā ir jādomā par – audzēkņu skaitu klasē, telpu platību drošai un profesionālai mācību procesa īstenošanai, digitālo pratību un interneta pieejamība. Problēmjautājumi ir saistīti arī ar palielinātu audzēkņu slodzi vispārizglītojošajās skolās, tādēļ arvien mazāks mācību laiks profesionālās kultūrizglītības iestādēs, kā arī transporta un loģistikas nodrošināšana reģionos. Viņš informēja par valsts budžeta dotāciju profesionālās ievirzes izglītības programmu īstenošanai, proti, dotācija ietver finansējumu izglītības programmās nodarbināto pedagogu pedagoģisko likmju skaita apmaksai, kā arī samaksai par pedagogu papildu pienākumiem, pedagoga mēneša darba algas likmes palielināšanai un pedagoga profesionālās darbības kvalitātes piemaksām. Andis Groza papildus informēja par datu iesniegšanu Valsts izglītības informācijas sistēmā (VIIS) un vietnē is.kulturaskarte.lv. Viņš sniedza informāciju par izmaiņām, kas ir saistīti ar Ministru kabineta 2021. gada 10. augusta noteikumiem Nr.528 “Vispārējās izglītības iestāžu un profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamā dokumentācija”. Papildus tika sniegta informācija par pedagogu profesionālās kompetences pilnveides kursiem, par attālinātajām mācībām un to īstenošanas noteikumiem un par ārpusklases nodarbībām kultūrvietās.

Andis Groza sniedza informāciju par kultūrizglītības programmu “Latvijas skolas soma”, kas darbojas kopš 2018./2019. mācību gada (jau trīs pilnus mācību gadus), uzsverot, ka ir izveidots programmas koordinatoru tīkls pašvaldībās. Kultūras norises ir regulāri pieejamas visiem skolēniem mācību un audzināšanas procesa ietvaros. Mācību gada laikā notiek vidēji 14 000 kultūras norises mācību gada laikā, aptverot vairāk nekā 200 000 skolēnu. Covid-19 pandēmijas apstākļos kopš 2020. gada novembra programmā iekļautas arī digitālās un tiešsaistes norises. 2021. gada pavasara semestrī digitāli notikušas apmēram 6 000 kultūras norises, aptverot 93% skolēnu. Šajā mācību gadā norises var notikt klātienē (kultūras institūcijā, skolā, citā piemērotā vietā) vai digitāli, kas ierakstīts/nofilmēts darbs, tiešsaistes nodarbība vai ieraksta un tiešsaistes apvienojums.

**Puses vienojas:** Pieņemt zināšanai Latvijas Nacionālā kultūras centra sniegto informāciju par aktualitātēm amatiermākslā un kultūrizglītībā.

**4.**

**Par Valsts Kultūrkapitāla fonda programmu pieejamību pašvaldībām nemateriālā kultūras mantojuma jomā**

Valsts kultūrkapitāla fonda direktora vietniece Linda Karlina informēja, ka visos programmu regulārajos konkursos, kas notiek trīs reizes gadā, var piedalīties arī Latvijas pašvaldības, kā arī ir pieejamas atsevišķas mērķprogrammās, kurās piedalās pašvaldības, piemēram, mūzikas un mākslas izglītības iestāžu tehnoloģiskās bāzes atjaunināšanas programmu konkursos. Lai atbalstītu Nacionālajā nemateriālā kultūras mantojuma sarakstā iekļauto elementu ilgtspēju un attīstību, kā arī atbalstītu Dziesmu un deju svētku kustību un tradīcijas attīstību, līdz šī gada 24. septembrim iespējams iesniegt pieteikumus Valsts kultūrkapitāla fonda jaunās mērķprogrammas projektu konkursā “Nemateriālā kultūras mantojuma attīstība un ilgtspēja”, kas paredz atbalstu kopienām. Mērķis – atbalstīt to nevaldības organizāciju darbību, kas nodrošina Nacionālajā Nemateriālā kultūras mantojuma sarakstā iekļauto elementu ilgtspēju un attīstību, nosakot mērķprogrammai vairākus apakšmērķus. Pirmkārt, atbalstīt Nacionālajā Nemateriālā kultūras mantojuma sarakstā iekļauto nemateriālā kultūras mantojuma elementu (izņemot Dziesmu un deju svētku tradīciju) ilgtspēju un attīstību, stiprinot elementu kopienu organizāciju kapacitāti. Otrkārt, atbalstīt Dziesmu un deju svētku tradīcijas attīstību, veicinot Dziesmu un deju svētku tradīcijā iesaistīto koprepertuāra nozaru amatiermākslas kolektīvu – koru, deju kolektīvu, pūtēju orķestru un kokļu mūzikas ansambļu – jaunradi un jauna kultūras piedāvājuma rašanos tradīcijas ietvaros ārpus tradicionālā starpsvētku perioda procesa. Programma tiek finansēta no līdzekļiem neparedzētiem gadījumiem un tā tiek īstenota pilotprojekta ieveros. Ja programma tiks turpināta, tajā varēs iesaistīties arī pašvaldības, paredzot, ka pieteikums varēs iesniegt savlaicīgi un būs pietiekams laiks projekta īstenošanai.

Signe Pujāte uzsvēra, ka šī ir unikāla programma nemateriālā kultūras mantojuma un tautas mākslas kustības atbalstam, kurā var piedalīties ar kultūru saistītas nevalstiskās organizācijas.

**Puses vienojas:** Pieņemt zināšanai sniegto informāciju par Valsts Kultūrkapitāla fonda programmu pieejamību pašvaldībām nemateriālā kultūras mantojuma jomā.

Kultūras ministrs Latvijas Pašvaldību savienības

Izglītības un kultūras komitejas priekšsēdētāja

Nauris Puntulis Inga Bērziņa